text: মিরপুরে খেলে রেটিং কমল বাবর আজমের | 1095196 | কালের কণ্ঠ | kalerkantho
  মিরপুরে খেলে রেটিং কমল বাবর আজমের
  ২৪ নভেম্বর, ২০২১ ১৫:৪৪ | পড়া যাবে ১ মিনিটে
  চলতি বছরের এপ্রিলে ভারতের বিরাট কোহলিকে টপকে আইসিসি ওয়ানডে র‌্যাংকিংয়ের শীর্ষ ব্যাটসম্যান হন পাকিস্তানের বাবর আজম। টি-টোয়েন্টি বিশ্বকাপ চলাকালে টি-টোয়েন্টি র‌্যাংকিংয়েরও এক নম্বর ব্যাটসম্যান বনে যান তিনি। আজ বুধবার আবারো হালনাগাদ হলো র‌্যাংকিং। সেখানে শীর্ষে থাকলেও কমেছে বাবরের রেটিং পয়েন্ট।
  আইসিসির সর্বশেষ প্রকাশিত র‌্যাংকিংয়ের শীর্ষে থাকা বাবরের রেটিং পয়েন্ট এখন ৮০৯। বিশ্বকাপ চলাকালীন পাকিস্তানের অধিনায়কের রেটিং পয়েন্টি ছিল ৮৩৪। মিরপুরে বাংলাদেশের বিপক্ষে তিন ম্যাচে ব্যাট হাতে ব্যর্থ হওয়ায় তার রেটিং পয়েন্ট কমেছে ২৫।
  দুইয়ে থাকা ডেভিড মালান ও বাবরের মধ্যে এখন মাত্র ৪ পয়েন্টর ব্যবধান। ৮০৫ পয়েন্ট নিয়ে দুইয়ে মালান। তিনে থাকা এইডেন মার্করামের রেটিং পয়েন্ট ৭৯৬। একধাপ এগিয়ে মোহাম্মদ রিজওয়ান এখন পাঁচে।
  টি-টোয়েন্টির অলরাউন্ডার র‌্যাংকিংয়ে শীর্ষে রয়েছেন আফগানিস্তানের মোহাম্মদ নবী। সাকিব আল হাসান রয়েছেন দুইয়ে।